जमीन की लड़ाई में भाई जेल गया तो बुजुर्गों को मारने लगा; 24 दिन में 4 मर्डर
Bihar  Betiya District Elderly Murder Mystery 24 दिन…4 मर्डर… मरने वाले सभी बुजुर्ग। सभी को मारने का तरीका भी एक। धारदार हथियार से पेट फाड़ देना। ये वारदात बिहार के बेतिया जिले के बगहा में हुई है। यहां 24 मई से 18 जून के बीच एक-एक कर चार मर्डर हुए।
24 दिन…4 मर्डर… मरने वाले सभी बुजुर्ग। सभी को मारने का तरीका भी एक। धारदार हथियार से पेट फाड़ देना। ये वारदात बिहार के बेतिया जिले के बगहा में हुई है। यहां 24 मई से 18 जून के बीच एक-एक कर चार मर्डर हुए। एक मर्डर तो तब हुआ, जब गांव में 36 पुलिसकर्मी तैनात थे।
हालांकि, चौथे मर्डर को अंजाम देने के दौरान आरोपी को ग्रामीणों ने पकड़कर पुलिस के हवाले कर दिया है। आरोपी गांव का ही 45 वर्षीय अमल यादव है। फिलहाल वो जेल में बंद है, लेकिन गांव के बुजुर्ग अब भी खौफ के साए में जी रहे हैं। अंधेरा ढलते ही वो घर से निकलने में डर रहे हैं। खौफ का आलम ये है कि बुजुर्ग अब अकेले सोने से भी बच रहे हैं।
हत्यारे के गिरफ्त में आ जाने के बाद भी पुलिस अभी तक 4 लोगों के मर्डर मिस्ट्री को सुलझा नहीं पाई है। कोई इसे साइको किलर बता रहा है तो कोई जमीनी विवाद तो कोई वर्चस्व कायम करने की लड़ाई बता रहा है। पुलिस के पास बस एक ही जवाब है कि जांच चल रही है।
ऐसे में इस बार संडे बिग स्टोरी में जानिए आखिर क्यों गांव का सीधा और शांत रहने वाला व्यक्ति बुजुर्गों के खून का प्यास बन गया… 
सबसे पहले जानिए, वारदात का पूरा पैटर्न
हर 12वें दिन हो रहा मर्डर, अकेले सोने वाले बुजुर्ग को किया जा रहा टारगेट 
पहला मर्डर- सोते वक्त गले और सिर पर हमला
लक्ष्मी यादव घर से दूर अपने बथान(जानवर रखने की जगह) में सो रहे थे। अचानक किसी ने उनके गले और सिर पर धारदार हथियार से एक के बाद एक चार बार वार किया। वे बुरी तरह घायल हो गए। उनके चिल्लाने पर परिजन पहुंचे। खून से लथपथ लक्ष्मी यादव को अस्पताल ले गए। 4 जून को इलाज के दौरान उनकी मौत हो गई। उनके बेटे ने दैनिक भास्कर को बताया कि उनकी किसी से किसी तरह की कोई दुश्मनी नहीं थी।
दूसरा और तीसरा मर्डर एक साथ हुआ 
पहवारी यादव और झलरी देवी दोनों घर के बाहर अलग-अलग सो रहे थे। हत्यारे ने दोनों का पेट फाड़ कर उनकी अंतड़ियां बाहर निकाल दी। इनके बेटों ने दैनिक भास्कर को बताया कि इनके मुंह को दबाकर इन पर हमला किया गया था। जब तक परिजन देखते वे दम तोड़ चुके थे। उनके साथ तीन बच्चियां सोई हुई थीं। उन्हें छुआ तक नहीं। इस परिवार का अमल यादव के भाई उमा यादव के साथ जमीनी विवाद चल रहा था।
चौथा मर्डर करते समय पकड़ा गया
लालजी यादव शाम साढ़े छह बजे बाजार से अपने घर लौट रहे थे। तभी अमल यादव ने धारदार हथियार से उनके पेट को फाड़ दिया। उनके बेटे के मुताबिक, मरने से पहले उन्होंने बताया कि अमल ने उनसे खैनी मांगी। वे खैनी निकाल ही रहे थे कि वो उन पर हमला कर दिया। उनके चीखने की आवाज सुनकर ग्रामीण भागकर गए। मौके पर हमला करते अमल यादव को देख लिया। लोगों ने जमकर पिटाई की।
गांव में मौजूद पुलिसकर्मी किसी तरह से बचाकर थाने ले आए। इधर, इलाज के दौरान लालजी यादव की अस्पताल में इलाज कराने के दौरान उनकी मौत हो गई।
अब समझिए कहां से हुई इस पूरी खूनी कहानी की शुरुआत 
बुजुर्गों की हत्या करने वाले साइको किलर की कहानी जानने हम पटना से 300 KM दूर बगहा के बैरा मुसहरी गांव पहुंचे। पूरे गांव में मातम पसरा है। किसी घर में 13वीं का श्राद्ध हो रहा है तो किसी घर में बेटा अभी-अभी अपने पिता को मुखाग्नि देकर लौटा है। मर्डर के आरोपी अमल यादव और उसके भाई (कमल यादव, उमा यादव, सकलदेव यादव, हीरा यादव) घर छोड़कर फरार हैं। आक्रोशित ग्रामीणों ने उसके घर को तबाह कर दिया है। सारा सामान या तो लूट लिया गया है या घर के बाहर फेंक दिया गया है।
जमीन विवाद में भाई के जेल जाने के बाद अमल ने मर्डर की पटकथा लिखी
यहां सबसे पहले हमारी मुलाकात राजेंद्र यादव उर्फ अर्जुन यादव से हुई। उन्होंने बताया कि अमल यादव के बड़े भाई राम प्रसाद यादव से उनकी जमीन को लेकर लड़ाई चल रही है। 9 मई को ये लड़ाई हिंसक हो गई। अमल यादव के परिजनों ने उन पर लाठी डंडों से हमला कर दिया। इसमें वे और उनके परिवार के कई सदस्य बुरी तरह घायल हो गए। उन्होंने इसकी शिकायत पुलिस से की और उनके पूरे परिवार पर केस कर दिया। हत्या की कोशिश करने के आरोप में उसका भाई उमा यादव गिरफ्तार हो गया।
रात में अकेले सोने वाले बुजुर्गों को बनाया जा रहा है निशाना
ग्रामीणों ने हमें बताया कि गांव में इस तरह की लड़ाइयां अक्सर होते रहती हैं। जमीन-जायदाद को लेकर लोगों में मारपीट भी होती रही है, लेकिन इस तरह की घटना पहली बार हुई है। जैसे ही उमा यादव की गिरफ्तारी हुई उसके कुछ दिन के बाद पहली हत्या हुई। इसके बाद एक के बाद एक चार हत्याएं हो गईं। इनमें ऐसे बुजुर्ग को भी मारा जा रहा है, जिनका कभी भी किसी से किसी तरह की कोई दुश्मनी नहीं रही है। ये सभी रात में अकेले सोते हैं और इन्हें गांव की पूरी समझ है।
बुजुर्गों के पास जमीन की पूरी जानकारी, इसलिए उनकी हत्या की आशंका 
मुसहरी बैरा एक विस्थापित गांव है। ये पूरी तरह सरकारी (गैरमजरुआ जमीन) पर बसा हुआ है। वर्षों पहले सरकार की तरफ से यहां लोगों को बसाया गया था। किसी के पास अपनी खतियानी जमीन नहीं है। यहां घर बनाने के बाद सरकार की तरफ से जमीनों का पट्‌टा उनके नाम कर दिया गया।
नतीजा ये हुआ कि नक्शे में जमीन किसी और का है, लेकिन वहां रह कोई और रहा है। इस कारण आए दिन यहां खींचतान होती रहती है। ऐसे में बुजुर्ग ही हैं जिन्हें जमीन की सच्चाई पता है। वे ही जमीन से जुड़े झगड़े निपटाते हैं। ग्रामीणों का आरोप है कि अमल यादव गांव से बुजुर्गों को ही समाप्त कर देना चाहता है ताकि किसी के पास जमीन की सही जानकारी बचे ही नहीं और मनमाने तरीके से वे जमीन पर कब्जा कर सके।
मजदूरी कर चलाता है घर, काम के दौरान दिमाग में लगी थी चोट, चल रहा था इलाज 
हमने अमल यादव के करीबियों से भी बात कर उन्हें समझने की कोशिश की, लेकिन उसका पूरा परिवार गांव से फरार है। ग्रामीण कहते हैं कि वो मजदूरी कर अपना घर चलाता है। पहले वह चंडीगढ़ और दिल्ली में काम किया करता था। चंडीगढ़ में काम करने के दौरान ही उसके सिर में चोट लगी थी। तब उसके दिमाग का भी इलाज हुआ था। इसके बाद पिछले छह साल से वह गांव में ही रह रहा था। ज्यादा लोगों से वह बात भी नहीं करता था, लेकिन वो पागल नहीं था। अपने परिजन का पूरा ख्याल रखता था।
घटना को अंजाम देने के बाद गतिविधि पर रखता था नजर, पीड़ित के घर भी जाता था 
ग्रामीण कहते हैं कि तीन मर्डर के बाद भी अमल यादव पर किसी को शक नहीं हुआ। वह पूरी तरह से सामान्य रह रहा था। घटना की सुबह वो पीड़ित के घर जाता था। लोगों से मिलता था। दुआ-सलाम करता था। गांव में पुलिस या किसी भी बाहरी व्यक्ति के आने के बाद वो उनके साथ रहता था। ग्रामीणों का कहना है कि वो पूरी गतिविधि पर नजर रखता था कि घटना के बाद गांव में क्या चल रहा है। क्या एक्टिविटी की जा रही है।
ग्रामीणों ने कहा- गांव से निकाला जाए, मुखिया प्रतिनिधि बोले- सरकार से कहेंगे
घटना के बाद ग्रामीणों में काफी आक्रोश है। नाराज ग्रामीणों ने आरोपियों के घरों को तोड़ दिए हैं। अब ग्रामीण उसके पूरे खानदान को पंचायत बदर करने की मांग कर रहे हैं। उन्हें डर है कि ये कहीं दोबारा गांव आया तो फिर से इस तरह की घटना को अंजाम देगा।
इस पर जब हमने वहां के मुखिया प्रतिनिधि से बात की तो उन्होंने बताया कि हम इनकी मांगों को पूरा करने का प्रयास कर रहे हैं। उसे मिली जमीन को निरस्त करने की सिफारिश प्रशासन से करेंगे ताकि लोग शांति से रह सकें।
आप अपनी राय इस पोल पर दे सकते हैं..
एसपी ने कहा-हम हर एंगल पर कर रहे हैं जांच, आरोपी को जल्द रिमांड पर लेंगे 
बगहा एसपी किरण कुमार गोरख जाधव ने दैनिक भास्कर को बताया कि प्रथम दृष्ट्या आरोपी की दिमागी हालत ठीक नहीं लग रही है। क्या ये जमीनी विवाद की लड़ाई है ? इस पर उन्होंने कहा कि 9 मई की लड़ाई की जानकारी है। उस पर जांच चल रही है। क्या जमीन के बुजुर्गों को खत्म करने के मोटिव पर वो काम कर रहा था। इस पर जाधव कहते हैं कि हम हर मोटिव के ऊपर जांच कर रहे हैं। हम हर बिंदू पर जांच कर रहे हैं।